

กฎกระทรวง

ฉบับที่ 340 (พ.ศ. 2561)

ออกตามความในประมวลรัษฎากร

ว่าด้วยการยกเว้นรัษฎากร

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ  
แก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗) แห่งประมวลรัษฎากร  
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐) พ.ศ. ๒๔๙๖  
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ 1 ให้เพิ่มบทนิยามคำว่า “สถานที่พักที่ไม่เป็นโรงแรม” ในข้อ ๑ แห่งกฎกระทรวง  
ฉบับที่ ๓๓๕ (พ.ศ. ๒๕๖๑) ออกตามความในประมวลรัษฎากร ว่าด้วยการยกเว้นรัษฎากร ดังต่อไปนี้

““สถานที่พักที่ไม่เป็นโรงแรม” หมายความว่า สถานที่พักที่ไม่เป็นโรงแรมตามกฎหมาย  
ว่าด้วยโรงแรม”

ข้อ ๒ ให้ยกเลิกความใน (2) และ (3) ของข้อ ๒ แห่งกฎกระทรวง ฉบับที่ ๓๓๕  
(พ.ศ. ๒๕๖๑) ออกตามความในประมวลรัษฎากร ว่าด้วยการยกเว้นรัษฎากร และให้ใช้ความต่อไปนี้แทน

“(๒) เงินได้เท่าที่ผู้มีเงินได้ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมาย  
ว่าด้วยธุรกิจนำเที่ยวและมัคคุเทศก์ สำหรับการเดินทางท่องเที่ยวในท้องที่ใดท้องที่หนึ่งในจังหวัด  
ท่องเที่ยวรองหรือในเขตพื้นที่ท่องเที่ยวอื่นใดที่อธิบดีประกาศกำหนดโดยคำแนะนำของกระทรวง  
การท่องเที่ยวและกีฬาร่วมกับท้องที่ในเขตจังหวัดอื่น ซึ่งเป็นเส้นทางท่องเที่ยวที่ได้รับการรับรองจาก  
กระทรวงการท่องเที่ยวและกีฬา

(๓) เงินได้เท่าที่ผู้มีเงินได้ได้จ่ายเป็นค่าที่พัก ดังต่อไปนี้

(ก) ค่าที่พักโรงแรมในจังหวัดท่องเที่ยวรองหรือในเขตพื้นที่ท่องเที่ยวอื่นใดที่อธิบดี  
ประกาศกำหนดโดยคำแนะนำของกระทรวงการท่องเที่ยวและกีฬาให้แก่ผู้ประกอบธุรกิจโรงแรม  
ตามกฎหมายว่าด้วยโรงแรม

(ข) ค่าที่พักโฮมสเตย์ไทยในจังหวัดท่องเที่ยวรองหรือในเขตพื้นที่ท่องเที่ยวอื่นใดที่อธิบดี

ประกาศกำหนดโดยคำแนะนำของกระทรวงการท่องเที่ยวและกีฬาให้แก่ผู้ประกอบธุรกิจโฮมสเตย์ไทย  
ที่ได้รับการรับรองมาตรฐานโฮมสเตย์ไทยจากกรมการท่องเที่ยว กระทรวงการท่องเที่ยวและกีฬา

(ค) ค่าที่พักในสถานที่พักที่ไม่เป็นโรงแรมในจังหวัดท่องเที่ยวรองหรือในเขตพื้นที่

ท่องเที่ยวอื่นใดที่อธิบดีประกาศกำหนดโดยคำแนะนำของกระทรวงการท่องเที่ยวและกีฬาให้แก่  
ผู้ประกอบกิจการสถานที่พักที่ไม่เป็นโรงแรม”

ให้ไว้ ณ วันที่ ๗ พฤศจิกายน พ.ศ. ๒๕๖๑

อภิศักดิ์ ตันติวรวงศ์

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรยกเว้นภาษีเงินได้  
บุคคลธรรมดา สำหรับเงินได้พึงประเมินที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมาย  
ว่าด้วยธุรกิจนำเที่ยวและมัคคุเทศก์ สำหรับการเดินทางท่องเที่ยวในเขตพื้นที่ท่องเที่ยวอื่นใดที่อธิบดี  
ประกาศกำหนดโดยคำแนะนำของกระทรวงการท่องเที่ยวและกีฬาร่วมกับท้องที่ในเขตจังหวัดอื่น ซึ่งเป็นเส้นทาง  
ท่องเที่ยวที่ได้รับการรับรองจากกระทรวงการท่องเที่ยวและกีฬา หรือที่ได้จ่ายเป็นค่าที่พักในสถานที่พัก  
ที่ไม่เป็นโรงแรมตามกฎหมายว่าด้วยโรงแรม สำหรับการเดินทางท่องเที่ยวในท้องที่ใดท้องที่หนึ่งใน  
จังหวัดท่องเที่ยวรองหรือในเขตพื้นที่ท่องเที่ยวอื่นใดที่อธิบดีประกาศกำหนดโดยคำแนะนำของกระทรวง  
การท่องเที่ยวและกีฬา เป็นเงินได้พึงประเมินที่ไม่ต้องรวมคำนวณเพื่อเสียภาษีเงินได้บุคคลธรรมดา  
จึงจำเป็นต้องออกกฎกระทรวงนี้

(เล่ม ๑๓๕ ตอนที่ ๙๔ ก ราชกิจจานุเบกษา ๑๖ พฤศจิกายน ๒๕๖๑)